**Projekt: UMENIE NIE HISTÓRIA**

Usporiadateľ: Stará škola, o. z.

Miesto: Diera do sveta

Dátum: 19. 5. 2017 / 9:00; 20. 5. 2017 / 19:00

26. 5. 2017 / 19:00

2. 6. 2017 / 19:00

Projekt z verejných zdrojov podporil Fond na podporu umenia.

Spolupracuje kultúrne centrum Diera do sveta a Slovenský filmový ústav / Slovak Film Institute.

Úvahy o zmysle umenia, ktoré slúžilo propagande a manipulácii; a umenia, ktoré pomáhalo prežiť. Aký vplyv majú dejiny na umenie a naopak, ako umenie reflektuje dejinný vývoj?

Aj súčasnosť je charakteristická množstvom mýtov, kedy sa ľudia ochotne strácajú vo výmysloch a veria plamenným rečiam menších i väčších vodcov. Skúsenosti, vzdelanie a talent umelcov často slúžia propagandistickým cieľom. Dá sa tomuto umeniu priznať možno nesporná estetická hodnota?

**Vizuálne umenie a propaganda 1939 – 1945 / Bohunka Koklesová, Petra Hanáková**

19. 5. 2017 / 9:00 / Diera do sveta  
20. 5. 2017 / 19:00 / Diera do sveta

Dve z kurátoriek výstavy "Sen x skutočnosť\_Umenie a propaganda 1939 - 1945", ktorá sa nedávno skončila v Bratislave, predstavia "prácu" dobovej propagandy. Bohunka Koklesová prostredníctvom fotografií Slovenskej tlačovej kancelárie a Petra Hanáková prostredníctvom filmov spoločnosti Nástup. Aký je horizont možností umenia v službách autoritatívneho režimu?

**Divadlo v terezínském ghettu / Martin Bernátek**26. 5. 2017 / 19:00 / Diera do sveta

Divadelné aktivity patrili k životu ľudí aj v getách, ktoré zriadili nacisti. Len ťažko si vieme predstaviť, ako mohol vyzerať kultúrny život v prostredí Terezína. Akú formu mohol mať v takých podmienkach kabaret, opera, divadelná hra, či detské predstavenie? Divadelné produkcie posilňovali v obyvateľstve v gete optimizmus a vieru na prežitie, no boli aj zneužívané nacistickou propagandou. Teatrológ Martin Bernátek predstaví ako fungovalo divadlo v tak extrémnych podmienkach, kde sa prepájali každodenné skúsenosti uväznených so skrytou formou odporu voči väzniteľom.

**Entartete Kunst: Zvrhlé umeNIE / Robo Švarc**2. 6. 2017 / Diera do sveta

Robo Švarc predstaví dve paralelné výstavy z roku 1937 v Mníchove, na ktorých bolo širokej verejnosti prezentované umenie „zvrhlé“ a súčasne umenie ideologicky „nezávadné“ - árijské. Ako vznikol fenomén takzvaného *Entartete Kunst* (Zvrhlé umenie) v nacistickom Nemecku? Za akej kultúrno-historickej situácie, za akých ideologických podmienok a súvislostí mohla vzniknúť tak drastická cenzúra umenia, ktorá vyradila zo zbierok múzeí a galérií to najlepšie avantgardistické umenie?